Συγκεκριμένα, όπως αναφέρει η «Εφημερίδα των Συντακτών», μιλώντας στον Flash 99,4, η υφυπουργός Εργασίας όταν ρωτήθηκε από τον δημοσιογράφο για τα γεγονότα στην ΑΣΟΕΕ ανέφερε συγκεκριμένα:

«Ως κάτοικος του κέντρου και ως πολίτης της χώρας αυτής, θεωρώ αδιανόητο να υπάρχει έρευνα της αστυνομίας μέσα σε έναν δημόσιο φορέα εκπαίδευσης και να βρίσκει τα πολεμοφόδια που βρήκε. Δηλαδή μου φαίνεται τρομερό ότι υπάρχει ακόμη και αντιπαράθεση πάνω στο ζήτημα αυτό. Δεν είναι δυνατόν κάποιος συμπολίτης μας να έχει πρόσβαση σε όπλα τα οποία έχει πρόσβαση ο στρατός της Συρίας! Δηλαδή δεν μπορούμε να συζητούμε για αυτά τα πράγματα. Και μόνο ότι υπάρχουν αντιπαραθέσεις σε αυτό»

Υπενθυμίζεται ότι σύμφωνα με την επίσημη ενημέρωση της ΕΛ.ΑΣ από την έφοδο στο υπόγειο της ΑΣΟΕΕ την Κυριακή, βρέθηκαν ξύλα, γάντια, κράνη, αναρχικά φυλλάδια και άδεια μπουκάλια ποτών στον χώρο.

Ένα πιθανό σενάριο πάντως, είναι η υφυπουργός Εργασίας να μπέρδεψε την αστυνομική επιχείρηση στην ΑΣΟΕΕ με τα ευρήματα της Αντιτρομοκρατικής για την οργάνωση «Επαναστατική Αυτοάμυνα». Τα δύο περιστατικά δεν σχετίζονται μεταξύ τους.